Nol è
ancjemò clâr se si trate di un sogjet gnûf, di une evoluzion o ben
di une frazion dal Front di Liberazion Nazionâl Cors – Union dai
Combatents (FLNC – UC) che, intai ultins agns, al someave che al
ves rivât a tirâ dongje la grande part des organizazions armadis
corsis impegnadis pe indipendence de isule. Ce che si sa al è che
vie pe gnot jenfri i 9 e i 10 di Lui un grup di militants armâts e
mascarâts al à tignût une conference stampe intune localitât
discognossude de Corsiche presentantsi come un moviment gnûf che al
met adun dutis lis animis dal moviment nazionâl cors e rapresentât
dome de sigle FLNC. Intant de conference stampe a son stâts
denunciâts i problemis principâi de isule – une minorance che e
devente plui siore a dam de popolazion, speculazion finanziarie e
imobiliâr, aument de delincuence e de droghe tra i zovins, un nivel
di sassinaments cence parelis in Europe, la pierdite de lenghe e de
culture corse, une politiche imigratorie che no permet plui la
integrazion – e si à invidât i cors ae unitât par superâ lis
divisions internis e par cjatâ soluzions a chescj problemis. Il
moviment al à ancje domandât aes autoritâts francesis che a
ricognossin la politiche coloniâl metude in at fin cumò su la isule
e che si impegnin par inviâ un procès che al permeti ai cors di
esercitâ il lôr dirit di autodeterminâsi.
Font:
Alta Frequenza, 10/07/12; Nice Matin, 10/07/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn lmo_Latn